Üle-eestiline neidudekoor Leelo

Üle-eestiline neidudekoor Leelo asutati 1996. aasta märtsis Eesti Naislaulu Seltsi (tollane esinaine Maret Hurt) ja Eesti Muusikaõpetajate Liidu (Ene Kangron) toetusel ja eestvedamisel; alates 26. juulist 1999 on koor MTÜ.  

Leelo eesmärkideks on olla hea noortekoor, et innustada tütarlapsi laulma neidude- ja hiljem naiskooride ridades, esindada vabariiki kodus ja rahvusvahelistel konkurssidel, tutvustada uut repertuaari, sealhulgas töötada parimate Eesti ja välismaiste dirigentide käe all ning osaleda põnevates muusikaprojektides. Leelo patroon oli Aleksander Einseln. 

Koori üks asutajaid ja peadirigente oli Toomas Voll, kelle kõrval oli kuni aastani 2001 dirigent Lennart Jõela. Aastatel 2006–2013 oli koori peadirigent Raul Talmar ja 2006–2008 teine dirigent Aivar Leštšinski, seejärel kuni 2013. aastani Anne Kann. Aastal 2013 võttis peadirigendi ameti üle Külli Kiivet. Koori hääleseadja oli aastatel 1996–2013 Leelo Talvik, aastatel 2013–2017 Teele Jõks. Alates 2017. aastast on koori hääleseadjaks Kädy Plaas-Kala.  

Töö kooriga toimub enamasti kolmepäevaste laululaagrite vormis Eesti eri paigus, hooaja alguses augustis toimub traditsiooniline 4-5-päevane Vana-Vigala seminarlaager. Esinetud on näiteks Tartu Ülikooli ajaloomuuseumis, Tartu Ülikooli aulas, Pärnu Vanalinna Koolis, sealses Agape kirikus, Pärnu kontserdimajas, Tartus Vanemuise kontserdimajas, Tallinnas Niguliste muuseumi kontserdisaalis, Riia Toomkirikus, Kuldses Saalis jne. Osa on võetud koolinoorte laulupidudest, üldlaulupidudest, naiskooride laulupäevadest Viljandis, Narvas ja Haapsalus, esinetud on Salzburgi kirikutes. Koori 10. aastapäevaks anti välja CD "Kelle pärast nad on loodud", 20. aastapäevaks juubeliplaat "Leelo 20". Mitmel korral on esinetud isadepäeva pidulikul kontsertaktusel Estonia Kontserdisaalis.

Olulisemad loomingulised saavutused 
 1997. aasta aprillis Eesti Naiskooride võistulaulmisel B-kategoorias III koht ja üllatuskoori diplom;
 1997. aastal noortekooride konkursil Saksamaal Giessenis II koht ja kulddiplom;
 1998. aastal noortekooride konkursil Itaalias Riva del Gardas II koht ja kulddiplom. Samal konkursil tunnistati parimaks nooreks dirigendiks koori dirigent Toomas Voll;
 2000. aastal Veljo Tormise 70. sünnipäevale pühendatud Eesti Naiskooride võistulaulmisel B-kategoorias I koht;
 2002. aasta aprillis Mart Saare 120. sünniaastapäevale pühendatud VII kammerkooride konkursil D-kategoorias (nais- ja meeskoorid) I koht ja Grand Prix' voorus II koht;
 2002. aasta rahvusvahelisel koorifestivalil Sloveenias Mariboris neidudekooride arvestuses I koht ja Grand Prix' voorus V koht;
 2004. aasta mais Pärnu V Rahvusvahelise Koorifestivali rahvalaulukonkursil II koht;
 2005. aasta märtsis II Eesti Naiskooride võistulaulmisel neidudekoori A-kategoorias II koht, mis läks jagamisele Tartu neidudekooriga Kurekell;
 2005. aasta aprillis IX rahvusvahelisel koorifestivalil "Tallinn 2005" sai koor eripreemia – žürii tunnustuspreemia. Esineti III kategoorias – kaasaegne muusika.
 2014. aasta augustis rahvusvahelise koorikonkursi "Singing World" Peterburis Grand Prix, I koht modernse muusika kategoorias, I koht rahvamuusika kategoorias ning eripreemia parima rahvusliku kostüümi eest.
 2016. aasta mais 7. Viimsi JazzPopFestil A-kategoorias II koht, mis läks jagamisele TTÜ Akadeemilise Naiskooriga
 2016. aasta juunis X Pärnu Rahvusvahelise Koorifestivali kulddiplom ning Eesti Kooriühingu eripreemia.
 2016. aasta oktoobris III rahvusvahelisel pop/jazz kooride konkurss-festivalil "Lauluragin" II koht
 2017. aasta aprillis XV rahvusvahelisel koorifestivalil "Tallinn 2017" III koht rahvamuusika kategoorias.
 2017. aasta juulis 3. Euroopa koorimängudelt ja Rahvaste Grand Prix’lt kaks kuldmedalit, Euroopa meistri tiitel ning Rahvaste Grand Prix' karikas saatega folkloormuusika kategoorias
 Eesti Naislaulu Seltsi auhind "Aasta naiskoor 2017"
 2018. aasta märtsis Eesti Naislaulu Seltsi võistulaulmisel neidudekooride B-kategooria I koht ja parima kohustusliku laulu esitus (Pärt Uusberg "Mis on inimene")
2018. aasta septembris II Korfu rahvusvahelisel koorikonkursil Grand Prix, esikoht ja kulddiplom I taseme naiskooride kategoorias ning kulddiplom rahvamuusika kategoorias

Allikas 
 Üle-eestilise neidudekoor Leelo koduleht 

Eesti koorid
1996. aasta Eestis